རང་ཅག་རྣམས་ཀྱི་རྒྱུན་དུ་བརྗོད་པའི་འབྱུང་བའམ་ས་ཆུ་མེ་རླུང་ནམ་མཁའ་དེ་ལ་བརྟེན་ནས་སྲིད་པའི་འཁོར་ལོ་འདི་བྱུང་ཞིང་།དེས་ལས་ཀྱང་འགྲོ་བ་རྣམས་ཀྱི་འཚོ་རྟེན་དུ་འགྱུར་བའི་དངོས་པོ་རྣམས་འབྱུང་བ་ཡིན་ལ།དངོས་པོ་དེ་དག་གི་བཀོལ་སྤྱོད་བདག་པོར་འགྱུར་བ་འགྲོ་བ་མིའི་རིགས་བྱུང་བ་ཞིག་ཡིན་ཕྱིར་དེ་གསུམ་གཅིག་ལ་གཅིག་རྟེན་དུ་འགྱུར།དེ་ཡང་རྒྱུད་ལས།ས་ལས་ཤ་དང་རུས་པ་སྣ་དྲི་སྐྱེད།ཆུ་ལུས་ཁྲག་དང་ལྕེ་རོ་རླན་པ་སྐྱེད།མེ་ལས་དྲོད་དང་མདོག་གསལ་མིག་གཟུགས་སྐྱེད།རླུང་ལས་དབུགས་དང་པགས་པ་རེག་བྱ་སྐྱེད།མཁའ་ལས་བུ་ག་རྣ་བུ་སྒྲ་སྐྱེད་འགྱུར།གོམས་པའི་བྱ་བ་ལ་འཇུག་སྣང་བ་མཆེད།རྒྱུ་རྐྱེན་རྟེན་འབྲེལ་འཛོམས་པས་ལུས་སུ་གྲུབ།ཞེས་དང་།དཔལ་དུས་ཀྱི་འཁོར་ལོ་ལས།ཇི་ལྟར་ཕྱི་རོལ་ཇི་བཞིན་ལུས།དེ་ལྟར་ལུས་ལ་དེ་བཞིན་གཞན།ཞེས་དང་།ཇི་ལྟར་ཕྱི་རོལ་ཇི་བཞིན་ནང་།།ནང་བཞིན་ཕྱི་རོལ་དག་ཀྱང་གནས།ཞེས་གསུངས་པ་ལྟར་རོ།།